Gauteng betaal R276 m. vir mediese nalatigheidArgieffoto (Pixabay) Die departement van gesondheid in Gauteng het die afgelope twee jaar R276 miljoen opgedok vir eise weens mediese nalatigheid. “Hierdie inligting het aan die lig gekom in dokumente wat ek van die departement ontvang het kragtens die Wet op die Bevordering van Toegang tot Inligting (Paia),” het Jack Bloom, woordvoerder vir die Demokratiese Alliansie, in ŉ verklaring gesê. “Die grootste uitbetaling was R16,5 miljoen in die saak van Kutloano Ntsebeng Makgomarela, wat breinskade opgedoen het toe sy by die Tembisa-hospitaal gebore is. Die departement van gesondheid was nie dadelik beskikbaar vir kommentaar nie. Volgens Bloom het die balju in die 2013/14-finansiële jaar altesaam sewe keer besoek afgelê by die departement weens agterstallige betalings, met R4.4 miljoen wat bestee is aan rente vir agterstallige rekeninge. “Altesaam R155 miljoen is in 2013/14 vir 59 eise uitbetaal en R121 miljoen in die vorige jaar vir 51 hofsake,” het hy bygevoeg. “Die styging is kommerwekkend, net soos die departement se swak hantering van hierdie sake. Die departement het die afgelope vier jaar nog elke saak verloor.” Bloom het gesê hy sou hoop dat die hofsake die departement sou aanmoedig om slegte mediese praktyke uit te roei.